**Huszadik századi protestáns életutak**

**Arcok, mondatok, történetek fényképeken, dokumentumfilmeken, szövegekben**

**SAJTÓANYAG**

A Rákosi-rendszer idején állami nyomásra bezárták a Sárospataki és Pápai Theológiai Akadémiát. A diákok, akiknek Debrecenben kellett folytatni tanulmányaikat, ebbe nem törődtek bele, csónakba ülve, titokban visszaszöktek Patakra. Közülük többen súlyos árat fizettek ezért. A sárospataki „exodus" csak egy azok közül a történetek közül, amelyek a 20. században protestáns életutakat törtek ketté. Mi várt a pártállamban a lelkészekre, családjukra, az egyházi iskolákra, tanáraikra, a gyülekezetek aktív tagjaira? Mi történt, amikor a rendszerváltás után újra megnyílhattak a protestáns iskolák, újra szabaddá váltak az egyházak?

A Magyar Nemzeti Múzeum ***IGE-IDŐK – A reformáció 500 éve*** című nagyszabású tárlata kísérő kiállításában olyan filmeket, fotókat tekinthetünk meg, amelyek segítségével megérthetjük, átélhetjük, hogyan hatottak a protestáns egyházakra, híveikre a 20. század sorsfordító eseményei. A filmek az elmúlt években készültek, így a neves intézmények, családok, személyiségek sorsát egészen napjainkig elkísérhetjük, nemcsak Magyarországon, hanem az egész Kárpát-medencében.

A Ráday Gyűjtemény Filmes Műhelye 2014 óta forgat dokumentumfilmeket a Magyar Református Egyház 20***–***21. századi történetének jelentős személyiségeiről, pillanatairól. (Munkatársak: Németh Annamária operatőr, Kádár Anna vágó, Victor István lelkész, Hosszú Gyula tanár.) Az életútinterjúk és a dokumentumfilmek a Károli Gáspár Református Egyetem, a Dunamelléki Református Egyházkerület Ráday Gyűjteménye és a Calvin János Teológiai Akadémia megbízásából, az Erdélyi Református Egyházkerülettel és az Erdélyi-Múzeum Egyesülettel együttműködésben készült.

A kiállításhoz programsorozat is kapcsolódik. 2017. május 2. és 7. között rendezik meg a ReFilm – Protestáns dokumentumfilmek hete, ahol a közönség megismerkedhet a filmek szereplőivel és alkotóival.

A kiállítás támogatói: Reformáció 500 Emlékbizottság, Nemzeti Kulturális Alap

**Huszadik századi protestáns életutak**

**Arcok, mondatok, történetek fényképeken, dokumentumfilmeken, szövegekben**

**Magyar Nemzeti Múzeum, József nádor-termek**

**2017. április 27. – november 5.**1088. Budapest, Múzeum krt.14–16.
Információ:
Tel.: 06 1/327-7773
info@hnm.hu, refo500@hnm.hu

[www.mnm.hu](http://www.mnm.hu/)
<https://www.facebook.com/nemzetimuzeum>

**ReFilm – Protestáns dokumentumfilmek hete**

2017. 05. 2. kedd 16.00 Exodus ' 51 (1)

2017. 05. 3. szerda 16.00 Exodus ' 51 - Naplók (Színházi adaptáció)

2017. 05. 4. csütörtök 16.00 Joli néni filmje

2017. 05. 5. péntek 16. 00 A Pécsi Református Gimnázium indulása

2017. 05. 6. szombat 14. 00 Exodus ’51 (2)

 16. 00 Exodus ’51 (3)

2017. 05. 7. vasárnap 14. 00 Ifjabb Bibó István filmje I. - Család

 16. 00 Ifjabb Bibó István filmje II. - Iskolák